khistorydata/jeongjo-sjw-relations huggingface dataset:
정조 15년
洪義榮以御營廳言啓曰依備邊司草記批旨本廳新營入直鄕軍一哨內四十名除標信除出將官率領自今日爲始移直於西營之意敢啓傳曰知道
정조 15년
辛亥五月初一日寅時上詣景慕宮省牲省器入侍時行都承旨柳戇行左承旨李祖承右承旨柳文養左副承旨洪義榮右副承旨徐美修同副承旨李東顯記事官李海隣假注書鄭尙愚記事官洪樂游徐有聞一提學吳載純檢校直提學徐浩修檢校直閣李晩秀直閣徐榮輔以次隨駕上具翼善冠衮龍袍乘輿出靑陽門至明政門外降輿乘輦出弘化門由館峴至觀旂橋降輦上曰今日到記與焚香入參儒生幾何承旨問于守僕可也祖承仰奏曰到記儒生四十五人焚香參班儒生百餘人云矣上曰前泮長以齋儒到記額數每少於焚香參班擧案科時試紙頒給以當日朝食堂到記擧案分給之意筵稟而其在待士之道存羊之義有難遽然減數擧條批答姑不頒下大體到記與焚香擧案之不同已非美事且今日則名曰祗迎到記額數與參班擧案太不相稱堂堂賢關士風不古寧不慨歎令守僕曉諭諸生依參班數入參朝食堂而還宮後書題當出送善爲製進之意分付可也仍乘輦引儀唱侍臣上馬上曰引儀唱聲全不成樣極爲駭然命書駕前下敎曰當該引儀拿處進詣宮門外降輦乘輿入齋殿少頃上改具冕服出齋殿通禮跪啓請執圭近侍跪進圭上執圭詣版位行再拜禮就東階上詣廟內奉審訖上出廟門通禮跪啓請釋圭上釋圭近侍跪受上還詣齋殿親押義陵香祝命義榮準祝少頃上具遠遊冠絳紗袍出齋殿禮儀使跪啓請執圭近侍跪進圭上執圭詣祭器位執事擧羃告潔上仍詣省牲位南向立禮儀使跪啓請省牲掌牲令牽牲入擧手曰腯大祝周視一帀進前曰犧牲肥澤尺量何如上曰唯牲人各牽牲擧尺度之牛氏豕氏羊氏大祝立牲後擧笏告曰充因牽牲出上曰監察進前可也監察尹五榮進前上曰爾是祭監行祭時必須各別檢飭俾盡虔誠之地可也命退仍命三嚴義榮跪告三嚴訖上乘輿出宮門兵曹判書金文淳進前曰動駕時嚴皷節次蓋爲隨駕軍兵之預先整齊俾無錯雜之弊而三嚴已下之後禁軍別將以下不卽行陣以致還宮時騎馬戞過之境師律所關極爲駭然臣之常時不能檢飭之失已不勝萬萬惶悚而當該別將申大謙妄錯之罪不可不嚴勘爲先汰去令該府拿問處之何如上曰爲先拿處可也出擧條上曰動駕時侍臣之備員卽糾正百事之意而於此等有關師律之事三司之默無一言極爲未安命書駕前下敎曰隨駕三司一倂遞差上曰諫長則牌招問啓可也上降輿通禮跪啓請釋圭上釋圭近侍跪受上乘輦通禮跪啓請執圭近侍進圭上執圭進詣觀旂橋降輦通禮跪啓請釋圭上釋圭近侍跪受上乘輦通禮跪啓請執圭近侍進圭上執圭由館峴入弘化門建陽門協陽門還內諸臣以次退出
정조 15년
辛亥五月初一日辰時上御重熙堂左承旨入侍時行左承旨李祖承記事官李海隣洪樂游徐有聞京畿監司徐鼎修以次進伏訖上曰道內農形何如云耶鼎修曰甘霈浹洽豐登有漸云民事誠多幸矣上曰聞秋牟未免穴農云此爲可悶矣鼎修曰秋牟雖云穴農大體論之則優爲免歉且本道則春牟居多秋牟間間有之矣上曰近日無望雨之事耶鼎修曰旬前若得沛然則將無過時之慮云矣上曰有何稟達事乎鼎修曰永陵公廨修改等一節一依顯隆園例擧行已有成命矣丁字閣以下已自戶惠廳分送物力使陵官專管監董今將一新而其外享所物件之渝弊者亦當自戶曹一體修改矣此後有頉處修改謹當一依園所規式以爲永久遵行之地而其容入物力就本州常賑穀中限二千石劃出而本州常賑穀若或不足則以傍近邑常賑穀與本州他衙門穀物準此數換錄每年取耗以用用遺在數爻亦於冬等別具狀聞之意定式施行何如上曰依爲之出擧條鼎修曰永陵修改擧行條件今纔陳達蒙允可以永久遵行而因此有所仰達者大抵陵園墓公廨摘奸執頉則道臣禮曹爲之籌摘修改則戶曹惠廳當之看護典守則齋郞陵屬任之而主管各異推諉成習摘奸之全不留意修改之全不致力郵罰不及而至於典守之方尤無警飭之所故非但越視其頹圮抑亦無難於毁劃一瓦之當覆不覆便致棟榱之腐傷一石之當築不築至有墻壁之潰裂而齋郞不被譴陵卒不抵罪揆以事體萬萬未安越自己酉至于今年各陵公廨一依筵敎劃付物力專責陵官已爲次第繕修民邑之不煩工役之堅緻有非前例修改之比雖以今春奉審時所見言之到處廨宇幾乎一新若不趁今矯救別立規模一任陵官之不善典守陵屬之如前毁劃則數年之內頹弊渝傷勢所必至豈有如許道理乎臣意則此後各陵園墓所如或有不得不及時當改處陵官趁卽論報畿營自畿營卽爲移文戶曹發遣計士與營裨眼同看審磨鍊物力亦依上項已例付之陵官趁卽修改仍於春秋道臣奉審之行考其典守勤慢全不用心者卽地狀罷若其少少不勤之處論移禮曹隨其淺深示警於殿最事一體出擧條定式何如上曰修改之後無句檢之人瓦墁堅緻與否固無論焉有重事體之意乎竝依所奏定式而若無定限殊欠分明一依諸凡公役之定限限內執頉者時郞官與監董郞官分等論罪道伯之春秋奉審行萬一泛看或掩置而從後現發於承旨奉審及史官宣傳官摘奸之時則當該道臣令政院直捧拿處傳旨以此擧條載之該房故事堂后日記宣傳官謄錄而寢郞之於禮曹豈有見聞之相及而以逆旅往來之判堂獨書殿最者反不如與畿伯之親審者同議磨勘而畿營廉察之際或慮別出弊端於陵屬此一款姑置之此後寢郞之有一毫泛忽者當令畿伯專管黜陟之政此意嚴飭仍令禮曹以此下敎書付陵園墓齋郞直所事分付可也出擧條命退諸臣以次退出
정조 15년
辛亥五月初一日申時上御重熙堂右副承旨入侍時右副承旨徐美修假注書鄭尙愚記事官李重蓮洪樂游以次進伏訖上命讀備邊司草記書判付訖上曰日已向暮門鑰將下此草記批旨卽爲知委該營之意自政院招來備郞傳于大臣可也仍命退承史以次退出
정조 15년
行都承旨柳戇坐行左承旨李祖承坐右承旨柳文養坐直左副承旨洪義榮坐直右副承旨徐美修坐同副承旨李東顯坐注書李海隣仕一員未差假注書鄭尙愚仕直事變假注書李明淵仕
정조 15년
李祖承啓曰來初五日朝參日次矣敢稟傳曰停
정조 15년
柳文養啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 15년
柳文養啓曰大司憲李度默掌令崔守忱牌不進執義未差掌令金禧燮持平洪彦燮李之聃在外監察茶時之意敢啓傳曰知道
정조 15년
備忘記黃海兵使南志默下直長弓一張長箭一部片箭一部筒兒一箇賜給
정조 15년
傳于洪義榮曰左副承旨右副承旨入侍
정조 15년
傳于洪義榮曰昨於輦過文廟洞口見祗迎諸生之濟濟又聞之因焚香日齊會云使之應製矣居首三下一生員尹愭八字百選一件之次三下二進士安光宇正音通釋一件次上生員李寅默申洸河鄭文淵李光斗各內下扇二柄賜給
정조 15년
傳于李東顯向以嗣歲儲穀之意申飭法外加分而諸道若或膠守反有艱食之弊則亦非本意觀於日前守臣狀啓亦可反隅狀請與回下之際徒煩酬應令廟堂申飭諸道俾各知此意不得不加俵者參量擧行後形止狀聞事分付
정조 15년
吏曹堂上前望單子入之參判閔鍾顯參議李祖源落點
정조 15년
洪義榮以弘文館言啓曰本館下番闕直事甚未安今日政新除授玉堂待下批仍卽牌招以爲推移入直之地何如傳曰允
정조 15년
柳文養啓曰合辭方張之時兩司無詣臺之員事甚未安今日政新除授兩司諸臺竝待下批牌招何如傳曰允
정조 15년
柳戇以吏曹言啓曰今此宗廟各陵殿宮園墓端午祭獻官諸執事當爲分排而老病公故外實無推移之路依近例刑官司饔院官員通瀜塡差之意敢啓傳曰知道時帶刑官人本職許遞可也
정조 15년
有政吏批判書未差參判閔鍾顯在外未肅拜參議李祖源進左副承旨洪義榮進以徐浩修爲吏曹判書
정조 15년
吏批啓曰新判書命招同參政事何如傳曰允啓曰判書徐浩修牌招不進參判閔鍾顯在外未肅拜小臣獨政未安何以爲之敢稟傳曰只出緊任以金履禧爲大司諫李運彬爲執義申禹相爲司諫沈能翼爲副校理金方行金翰東爲副修撰趙宗鉉爲刑曹參判洪明浩爲左尹
정조 15년
兵批判書金文淳參判閔台爀病參議李夔入直進參知孟至大病右承旨柳文養進同知李宗範僉知李殷錫朴鼎明副護軍李思祚洪彦喆副司直李祉永李彦祐副司果李義鳳張至顯竝單付
정조 15년
以黃海監司李敬一狀啓黃州平山谷山金川等邑民家失火人物燒死恤典題給事傳于李東顯曰本道疫癘熾甚聞甚矜悶失火民戶又如是夥然令道伯拔例顧恤致死人七命生前還上身布蕩減被燒民戶中殘獨戶還上身役一竝除免而給材結構助糧力農期於平居者無異此道伯之責也十分無欠然後以其形止具由狀聞萬一泛忽竝與前罪重勘以此意嚴飭該道被燒民戶月終登聞似有年前定式定式亦許多般海伯事可謂膠柱皷瑟近於本道民事朝家何等用慮雖在稍弛慮之時半百戶以下被燒以三月之事五月始乃入啓本道事寧不悶然當該道臣爲先從重推考卽令廟堂査問該道其中被燒十戶以上形止之今始登聞若因守令之稽報則當該守令使之指名現告拿問處之必無是也如果不然守令何罪拿處一款勿論事分付
정조 15년
柳戇以吏曹言啓曰今此宗廟各陵端午祭大祝典祀官中時無職名人令該曹口傳付軍職何如傳曰允
정조 15년
兵曹口傳政事副司直李得臣李洪載李義綱竝單付
정조 15년
李祖承以兵曹言啓曰臣今日進詣南別營平安道抄上武士金鳴潝等六人以鐵箭更爲試取則其中平壤出身金鳴潝閑良金重麗陽德出身鄭元爀等雖越一百五十餘步俱未滿一百六十步故別單不得書入而平壤閑良李奉天楚山閑良宋南直碧潼閑良崔尙天等俱未及一百五十步毋論越未越十日休息射技步數別無差勝於前日試取時竝爲下送之意敢啓傳曰知道過百五十步人先付別付料各別勸奬待進步卽爲草記可也
정조 15년
李祖承以御營廳言啓曰依標信宣傳官李檍口傳下敎本廳新營入直鄕軍一哨內四十名除出該入直哨官率領自今日爲始移直於西營而東營入直把摠移直於新營之意敢啓傳曰知道
정조 15년
副司直徐瀅修疏曰伏以臣見差宣陵端午祭獻官淸齋期在明日而第臣偏母自昨忽患痎瘧之症寒熱交攻達宵叫痛臣方左右扶將實無暫時離捨之勢冒犯瀆撓豈不知萬萬惶悚而情私煎迫他不暇顧伏乞聖慈俯垂矜憐亟令該曹劃卽變通俾臣得以專意救護千萬至祝云云省疏具疏疏辭許令該曹付標
정조 15년
辛亥五月初二日卯時上御重熙堂左副承旨右副承旨入侍時左副承旨洪義榮右副承旨徐美修假注書鄭尙愚記事官洪樂游徐有聞以次進伏訖上命讀公事書判付訖命文養書傳敎曰黃海兵使當日辭朝又命書傳敎曰程途自有期限守令邊將赴任之過期愆限猶有營閫請罪之擧則況見帶重任豈比於彼乎除拜許久尙無動靜豈欲仍留行牧使之事而然乎特補之後未見有一事之爲民爲邑陳聞矯救今於宿趼竝與反面而遲遲何也自長銓壞例若此小官何言其在國體不可仍置吏曹判書李𡊠亟施罷職之典又命書傳敎曰昨以敍用傳旨誤捧現告事至有廟堂之草記請推則今見傳旨不敍亦入於敍用中此豈成說乎大抵不敍之律名創出未久古則只有守令之永不敍用而已以是先朝下敎亦以一時權宜爲敎該曹豈可混同書送於罷散秩乎昨日應敍者之見漏今又當拔者之混入此似微事有關官方當該堂上遞差承旨之矇然捧入亦不可無飭從重推考原傳旨改修正以入銓曹事苟簡莫甚亞三銓無一人在京無故者合有變通之道參判之無端屢違太無所據吏曹參判朴祐源罷職此後更毋敢爲此屑越之擧參議中時在不敍者敍用與參判前望單子入之待下批牌招開政命退承史以此退出
정조 15년
行都承旨柳戇坐行左承旨李祖承坐右承旨柳文養坐左副承旨洪義榮坐直右副承旨徐美修坐同副承旨未差注書李海隣仕直一員未差假注書鄭尙愚仕事變假注書李明淵仕
정조 15년
柳文養啓曰大司憲李度默未肅拜執義李運彬掌令金禧燮持平洪彦燮李之聃俱在外掌令一員未差監察茶時之意敢啓傳曰知道
정조 15년
柳文養啓曰西學敎授成種仁旣入闕中不爲肅謝直爲出去事甚未安推考警責何如傳曰允
정조 15년
柳戇啓曰吏曹郞廳來言臺諫有闕政事取稟傳曰當日爲之
정조 15년
以副校理沈能翼副修撰金方行牌不進罷職傳旨傳于柳文養曰只推更爲牌招
정조 15년
柳戇啓曰卽者吏曹郞廳來言政事當日爲之事命下而判書徐浩修未肅拜參判閔鍾顯在外參議李祖源病不來不得開政云判書參議竝卽牌招以爲開政之地何如傳曰允
정조 15년
柳戇啓曰吏曹判書徐浩修參議李祖源牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 15년
以吏曹參議李祖源牌不進罷職傳旨傳于柳文養曰只推更爲牌招
정조 15년
柳戇啓曰吏曹判書徐浩修參議李祖源再牌不進推考傳旨及罷職傳旨今方捧入而開政命下之後連事違召不卽擧行事體所在誠極未安判書所當更請牌招而係是一日三牌何以爲之敢稟傳曰近來銓任以除拜看作不體諒先以規避爲心雖以此判堂言之旣無別般情勢則無端屢違此何道理況乏人莫如近日但當督出而已從重推考更爲牌招申飭開政
정조 15년
以吏曹參議李祖源再牌不進罷職傳旨傳于柳戇曰只推
정조 15년
傳于柳文養曰坡州牧定配罪人李允默放送
정조 15년
傳于洪義榮曰漕船異於賃船則漕倉轉運之四隻一時臭載於一郡事未前聞在昔先朝猶令特遣御史按査其奸僞今番則以船隻數爻之比昔稍少雖不差送繡衣揆以紀綱與後弊不可泛看令該曹爲先回啓以不緊說話如是煩稟此等事亦可煩酬應乎戶曹判書趙鼎鎭從重推考朝以當稟不稟纔有飭敎今反以不當稟之事爲戶判煩稟當該承旨遞差然則原狀啓下廟堂使之待朝拔例草記回啓
정조 15년
洪義榮啓曰臣與同副承旨李東顯伴直矣纔已遞差伴直無人右副承旨徐美修卽爲牌招入直何如傳曰待開門牌招
정조 15년
傳于洪義榮曰時囚之滯囚多日尙不開坐當該堂上推考不拘齋日皆令明日捧供事分付
정조 15년
洪義榮以訓鍊都監言啓曰依下敎龍虎營行首敎鍊官金義淳行軍敎鍊官車景一各決棍十度懲勵之意敢啓傳曰知道
정조 15년
洪義榮以禁衛營言啓曰今日城門開後海西五哨鄕軍定將校踰弘濟院而其中病報十一名內五名及舊番軍十四名內十一名先差者竝給糧資一體下送而未差者九名各別救療待蘇完卽爲下送之意敢啓傳曰知道
정조 15년
洪義榮以義禁府言啓曰坡州牧定配罪人李允默放送事承傳啓下矣李允默卽爲放送事分付該道道臣之意敢啓傳曰知道
정조 15년
辛亥五月初三日辰時上御重熙堂右承旨入侍時右承旨柳文養記事官李海隣洪樂游徐有聞以次進伏訖上命書傳敎曰園所香祝之前一日齎傳以有津渡也今日雨勢如此則雖稍晩傳香果川地止宿無所不可又於明日傳香亦無不可則初無一言微稟循例徑詣先傳後稟前例二字焉敢用於本園香祝乎當該承旨爲先從重推考香室行首守僕該守僕竝令攸司嚴加科治命退承史以次退出
정조 15년
辛亥五月初三日午時上御重熙堂右承旨入侍稟事閣臣司成同爲入侍時右承旨柳文養假注書鄭尙愚記事官洪樂游徐有聞檢校直閣李晩秀直閣徐榮輔司成成種仁以次進伏訖上命讀公事書判付訖上曰綱目講義今當正書而儒生之在太學者冊子之或考校或書寫以進卽國朝故事也尊經閣所藏書籍中多有儒生所書而板本甚好先正李珥居齋時經書註就永樂本點定句讀太學尙今傳以爲美事雖以近例言之朱子大全語類亦有儒生所書者今此講義國子長考三式年生進榜以其三十歲以下在京人使之書進好矣晩秀曰御製條問之考閱書寫在儒生極甚榮幸非但有國朝故事生此右文之世得預此事亦足爲工夫若有勤業者必當樂聞而願參矣上曰考準雖居齋老儒亦足爲之分書時紙頭各書姓名以入而了畢後大司成司成及金熙朝俱是曾經抄啓文臣者相準以入可也上曰聞前泮長言向於食堂行序齒之法云今則更似無甲乙之論矣種仁曰序齒卽三代美法而年前已有遵行之例今番亦有歸一之論此後似無携貳之言矣上曰序齒之法先朝飭敎不啻申明寔出於聖人敎人不擇地處之義也大抵鄕黨莫如齒則食堂到記有異於朝廷官爵家間名分也若不得赴進士科則已旣參生進之榜而不得參於食堂其可乎旣參食堂而少者坐於老者之上亦可乎至於別坐爲南班尤豈不可怪乎三代之制凡民之俊秀者尙與天子之元子同爲序齒天子之元子豈不如我國之士夫而然乎雖以國朝典禮言之元子之齒於學也冠儒之冠服儒之服於明倫堂上與諸生相向而揖此蓋行一物得三善之義而入學之禮其將不遠亦當依前爲之而獨於食堂不遵其法則其可成說乎諸生若知大學序文國朝典章則亦當自覺而遵之自朝家何必傳敎而申飭乎司成旣成筵敎曉諭諸生可也上曰梁誠之文集何當始印乎榮輔曰日間當印出而記文與尺牘數張得來於梁鍾人家尺牘卽誠之手寫之筆跡云矣上曰摸印附之篇末好矣文集弁首予方留意跋文則李判府卽內閣建設初提學使之製進好矣命退諸臣以次退出
정조 15년
行都承旨柳戇坐行左承旨李祖承坐右承旨柳文養坐直左副承旨洪義榮坐右副承旨徐美修坐直同副承旨未差注書李海隣仕直一員未差假注書鄭尙愚仕事變假注書李明淵仕
정조 15년
藥房提調吳載純副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈殿氣候一樣卿等不必入侍矣
정조 15년
李祖承啓曰御營廳將官來言今日本廳軍兵日次私習云矣敢啓傳曰後日次爲之
정조 15년
柳文養啓曰大司憲李度默未肅拜執義李運彬掌令金禧燮持平李之聃洪彦燮俱在外掌令一員未差監察茶時之意敢啓傳曰知道
정조 15년
傳于洪義榮曰禮房承旨馳詣宗廟永禧殿景慕宮奉審摘奸以來
정조 15년
洪義榮啓曰吏曹判書徐浩修三牌不進推考傳旨今方捧入而特敎申飭之下連違召命不卽承膺揆以事體極爲未安所當更請牌招而係是一日四牌何以爲之敢稟傳曰此啓辭爲先勿施近來銓長如北伯守禦使之可東可西處義皆已曲諒之故此銓長亦效嚬若此則此事彼事今日明日因己事因人言無不逡巡則名以冢宰無難以續續薦擬爲事則寧有如許國體朝綱乎此後先自重臣李文源鄭昌順本職更或除拜無敢引義事政院爲先知悉申飭至於此吏判事尤不成說若以與大臣有嫌避則重臣吳載純之眞箇嫌避行公則行公不惟近例爲然銓家故事自來如此有何難冒之端乎向於度支除拜也旋卽許遞適値幸行之隔日而事體不得不然此吏判今番若不勉出其可曰朝廷有紀綱乎更卽牌招卽爲開政牌去來勿爲呼望況此家異於他人大臣聞此決不使乃姪爲冒昧朝令之人竝以此意嚴飭參議違牌旣命只推一體牌招參政因此思之前亞銓所爲令人不覺一笑所謂親訓豈不萬萬屑越乎雖位躋卿相者當以當官盡職勿擇燥濕敎飭其子弟渠敢以幺麽蔭官縱其子藉其口業至登於奏御之章奏者寧有如許紀綱非不欲嚴處而故相朝參日筵奏尙今記有雖非移罪或涉近似今姑十分參酌在外銓堂許遞前參判朴祐源敍用仍任前職一體牌招參政少抑近日廷臣處義無當之弊可也
정조 15년
有政吏批判書徐浩修參判朴祐源參議李祖源右副承旨徐美修進以尹行元爲大司諫崔烜爲司諫閔昌爀爲掌令李尙度爲獻納鄭來百爲正言李勉兢爲敦寧都正李秉模爲同成均張至顯爲吏曹佐郞吳泰賢爲司僕正吏曹參判朴祐源仍任事承傳
정조 15년
兵批判書金文淳病參判閔台爀差祭參議李夔病參知孟至大入直進右承旨柳文養進副司直徐有成單付
정조 15년
以忠淸監司朴宗岳狀啓法聖倉漕船四隻到安興地致敗拯穀隨卽分俵沙格究覈情節緣由爲先馳啓事傳于徐美修曰奸民之作奸而不干之沿民受困拯米之弊可勝言哉計其日字似已分給而若有乾卸可用者使之覓船裝運少除勒分之弊臭載多在於本道所切矜者湖邊邑民今番則雖已分給此後曬可作飯者上送朽不堪飼畜者必遵法典狀請蕩滌事申飭行會沿海諸道一體分付
정조 15년
以全羅監司鄭民始狀啓興陽居民秋化根金得先等十八名漂到倭國生還故土渰死一名恤典題給事傳于徐美修曰十八名之生還極爲奇幸令地方官曉諭渠輩勿越過外洋獵採其外一名之渰死者生前如有還上身布竝勿徵此後諸道漂沒皆用此例事定式分付濟州一體知委因又此思之年前以漂海之多有故犯之跡別加申飭矣近又稍稍有之此狀則旣有致死者豈可曰故犯而外此安知無復踵前習貽羞他國之弊乎沿海諸道令廟堂申加嚴飭
정조 15년
李祖承以兵曹言啓曰卽接廣智營入直哨官柳晦源手本則集春門北邊宮墻舊築一間外面椽木及蓋瓦因雨缺落云爲先令紫門監以杻把子堅實圍排待晴卽爲修改而亦令巡邏營門申飭校卒晝察夜巡之意分付何如傳曰允
정조 15년
李祖承以備邊司言啓曰以忠淸監司朴宗岳狀啓有下廟堂拔例草記之命矣取見其狀本則枚擧泰安縣監申相文安興僉使李彦豐法聖僉使申暹牒呈以爲本倉元漕船二十四隻賃船一隻今月二十四日到安興前洋二十五日逢點後風勢不順故仍爲止泊翌日前進僅抵安興鎭嶼日大洋則西北風忽然大起波濤接天實無作綜行船之路或先或後來到所斤前洋點閱船隻則俊字體字平字國字等四隻不爲到泊故四散看審則俊字船片片破碎於安興嶼日大洋人物僅免渰沒而穀物尙未鉤拯體字船風浪出沒之際船食動退水滿船中漂掛於所斤前洋白沙場而穀物今方卸陸國字船又爲致敗於安興加也項後洋穀物姑未拯人物僅免死平字船漂流於所斤外洋而風濤所迫人力難容相望之間如隔萬里接濟無路而所載穀物則俊字船所載米太爲一千一百六石零體字船所載米太爲一千一百六十四石零國字船所載米太爲一千一百四十七石零平字船所載米太爲一千八十六石零船體完破穀物全虧勘合有無添載與否詳探飛報之意別加嚴飭而護送將校監色自臣營各別嚴刑懲礪騎船監色沙格等敗船情節究覈及領運差使員護送差使員敗船地方邊將論罪等事待其畢拯具格報來從當修啓爲辭矣漕船事目本自嚴密三隻船之一時致敗一隻船之漂流外洋實前所未聞之事此莫非近日法綱隨處解弛雖以漕船事面之重大立法已久人心漸弛又從以奸計層出致有此等無前之報若無別般懲勵之擧向後奸弊將不知至於何境本事雖未及究竟以旣到之狀啓觀之裝發自有定限而今始到安興前洋此晩時也一船所載千石之外尙多剩數此添載也船隻洋中致敗沙格無一渰沒此可疑也伊日風浪雖不知其景色之何如而其所不順果如狀中辭緣則何不遲待風定徑先發船藉令發船何不作綜任其不知去向終至致敗乎此慢忽也有一於此法固難恕況難恕之端不一而足乎致敗諸船監色沙格等嚴刑究問期於得情而船中凡事莫非都沙工所作爲待其得情施以梟首之律斷不可已領運差員法聖僉使申暹爲先罷黜待漕運畢納拿致王府亟施徒配之典晩裝之責自有所歸該道道臣鄭民始從重推考護送將校監色等不善指路萬萬痛惡各別嚴刑懲勵當該地方官及邊將所當待畢拯竝施罷拿之典而昨年旣有定式今乃變改恐涉如何此則依新頒定式擧行其所致敗旣在道內則不能檢飭之失不可無警忠淸監司朴宗岳亦爲推考穀物待其拯出衙門區別具格狀聞後更爲稟處之意分付各該衙門何如傳曰允臭載守令邊將論罪雖有新式此特指尋常護送也漕船自別不可膠守依草記所請律施行都沙工及應問人付之該道伯嚴覈得情狀聞事分付以漕政之所係非細先朝猶命繡衣按査申飭道伯各別嚴査俾杜後弊可也
정조 15년
李祖承以訓鍊都監言啓曰因兵曹草記集春門北邊宮墻舊築一間外面椽木及蓋瓦因雨缺落處廣智營軍八名除出將校一人率領限修築間晝察夜巡之意敢啓傳曰知道
정조 15년
李祖承以訓鍊都監言啓曰本局從事官四員內徐榮輔奎章閣進鄭華淳戶曹入直鄭亮采徐有悌俱爲差祭今日省記無以推移依例以把摠代直之意敢啓傳曰知道
정조 15년
義禁府啓目禁軍別將申大謙原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓行陣間事莫非校屬不善周旋之致行軍執事纔令先廂大將決罪渠之勘罪拿處足矣附過放送爲良如敎又啓目通禮院假引儀李鍵原情云云傳旨內辭緣泛稱遲晩刑推得情何如判付啓立殿陛之上通謁班儀在渠輩華職也榮光也近來薦似多不循公贊儀則容謀銓堂亦阿好屢飭之下所謂差除者無非不似反讓頭於典涓司參奉寧不駭然雖以今番事言之右位引儀匿置何處使渠未瑩者喧聒奔走於法駕之前此皆贊儀及所謂右位之所爲令該院爲先從重施罰爲旀此囚段新來也何足責特爲放送爲良如敎
정조 15년
掌令權坪疏曰伏以臣屛伏田廬歌詠聖澤自分爲明時之棄物矣憲府除旨忽降於千萬夢想之外馹騎臨門村閭動色如臣滓穢之蹤何以得此於聖明之世也驚惶感激不知攸措揆以義分當卽日登程少伸叩謝之忱而顧臣於三司一步已成鐵限官職去就今無可論且臣素患胸痛近更添劇床席㱡㱡情病如此進身無路玆敢不得不從縣道冒陳短章逋慢之罪益切悚懍伏乞天地父母俯賜諒察亟降威罰以昭法紀以安私分焉臣雖不敢言官自處而芹曝之忱有所耿結玆於乞免之章尾附一得之見惟聖明垂察焉臣伏見日前所下傳敎則以關西武士之無一人準式應選者至有道臣帥臣充軍之擧大聖人深遠之慮出尋常萬萬也噫升平日久人無遠慮以武備爲無用指弓馬爲賤技故爲道臣帥臣者每用姑息之計專忽勸課之方至於循例施賞亦或有不以實之弊則其所以皷動興起斷無其望而爲守令者尤不留意勸課儒生間或有之而武士勸課臣未之聞也如是而武夫何以激勸人才何以作成耶關西如此則他道可知事之寒心莫此爲甚臣謂嚴立科條各道道臣及帥臣逐朔親試其中才藝之超等者別加褒賞之典俾不得如前循例應文而已各邑守令亦於每朔試藝而如有連幾次超等者論報營門別加賞給則不出數年可見成效矣且以西北別付料言之抄上之時不問才藝多循私囑有其名而無其實當初設法之意豈但使然哉臣謂西北別付料不計久勤與否雜試騎射取其中優等者每都目差送邊將則無才藝者初不出抄上之計而有才藝者旣無久勤之苦則亦必樂爲之上來此亦爲勸課之一道而事係變通下詢廟堂處之恐宜矣科場之弊言之者多矣終無實效臣誠慨然今此大比之科只隔數朔矯救之方不可不預爲講定蓋士習之不正專由於試官之不正其身之不正而能正人者未之有也今之人才雖曰不及於古了得此解圍一事者豈無其人而每當排望之際私而不公科榜一出國言喧藉此豈聖世之所宜有者乎至若賣文外場幻封等奸情巧習尤係痛惡臣謂預飭銓部法曹勿令復蹈前日之習焉臣曾於待罪湖南邑時熟聞試邑之弊蓋擧子輩托以依幕爭占家舍前期四五朔紛紜彌滿於邑里其弊不可勝言而其中無賴之輩亦或有乘便多占以爲貨賣之計臣謂申飭營邑預爲嚴禁如有不從令者捉囚嚴治斷不可已也臣無任云云省疏具悉諸條令廟堂稟處原疏見卽踏啓字下該房則不卽提稟以致批答與回啓之遲滯當該承旨從重推考
정조 15년
辛亥五月初四日申時上御重熙堂右副承旨入侍時右副承旨徐美修假注書鄭尙愚記事官洪樂游徐有聞以次進伏訖上命讀義禁公事書判付訖上曰兩銓堂之日事違牌極爲非矣牌招啓辭已有飭敎牌去來各別催促而若遲滯則實注書當拿處以此嚴飭可也命退承史以次退出
정조 15년
行都承旨趙宗鉉坐行左承旨李祖承坐直右承旨柳文養坐左副承旨洪義榮坐直右副承旨徐美修坐同副承旨李益運坐注書李海隣仕直一員未差假注書鄭尙愚仕事變假注書李明淵仕
정조 15년
李祖承啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 15년
柳文養啓曰大司憲李度默掌令閔昌爀牌招啓辭未下執義李運彬掌令金禧燮持平洪彦燮李之聃在外監察茶時之意敢啓傳曰知道
정조 15년
以戶曹判書趙鼎鎭永陵奉審後書啓傳于洪義榮曰更加嚴飭雖一椽一瓦一階一門有未盡修改處當該官員各別嚴處若十分無欠則亦當示嘉矣其間亦因摘奸之言陵官勤慢已有料量者後復一毫泛忽該官其可一向闊略乎待公廨畢役卽爲報畿營使之狀聞
정조 15년
以開城留守具庠狀啓將校前武兼朴廷吉出身白維儉軍器修補自辦董役論賞令該曹稟處事傳于洪義榮曰以本營近來凋弊留意戎政如是繕修極爲嘉尙竝賞加事回諭
정조 15년
洪義榮以弘文館言啓曰新除授副修撰金翰東時在慶尙道安東地經筵入番事緊請斯速乘馹上來事下諭傳曰依啓
정조 15년
洪義榮以弘文館言啓曰本館下番連日闕直事甚未安今日政新除授玉堂待下批仍卽牌招以爲推移入直之地何如傳曰允
정조 15년
有政吏批判書徐浩修參判朴祐源進參議李祖源牌不進左副承旨洪義榮進以趙宗鉉李益運爲承旨李致中爲知春秋李殷模爲宗簿正李庚運爲副校理尹羽烈爲副修撰嘉善尹道憲今加嘉義加資事承傳
정조 15년
傳于李祖承曰再昨秋因禁軍久勤邊將之非渠罪作散事聞甚可矜其時特命待窠多時卽爲調用則邊將窠闕之優如莫如近日兵判之尙不擧論極爲駭然況雖非此差備待令畫員豈無可爲上土僉使者乎當該堂上爲先從重推考此望筒勿施更令以禁軍無故作散中擬入
정조 15년
兵批判書金文淳進參判閔台爀參議李夔病參知孟至大入直行左承旨李祖承進以任尙周爲僉知安允奭爲法聖僉使吳璟爲兼司僕將吳泰郁爲上土僉使趙宅鎭爲白翎僉使廣坪權管金鼎九副司直閔鍾顯李東顯竝單付白翎僉使趙宅鎭法聖僉使安允奭相換
정조 15년
洪義榮啓曰新除授同副承旨李益運卽爲牌招察任何如傳曰允
정조 15년
以全羅監司鄭民始啓本不完船裝發礪山前府使韓光迪晩時發船長興府使元永胄順天府使尹光顔指名現告事判付內下義禁府爲旀裝運方張時任守令姑爲分揀待畢納後使之自現就囚事分付該道
정조 15년
洪義榮啓曰全羅監司鄭民始啓本以不完船裝發之罪礪山前府使韓光迪指名現告纔已判下矣韓光迪拿來傳旨所當捧入而向於忠淸前虞候具載敬拿處傳旨有詳考日字如在宥旨前勿論之命矣今此韓光迪與具載敬旣是同罪而俱係宥旨前事何以爲之敢稟傳曰竝蕩滌
정조 15년
李祖承以備邊司言啓曰黃海兵使洪和輔在任卒逝矣依法典返柩時擔軍題給之意分付所經各道何如傳曰允
정조 15년
李祖承以訓鍊都監言啓曰依下敎銅龍門入直把摠尹壽民哨官趙𣊟各決棍十五度懲勵之意敢啓傳曰知道
정조 15년
李祖承以訓鍊都監言啓曰依下敎本局軍色從事官徐榮輔減下其代司成成種仁差下之意敢啓傳曰知道
정조 15년
李祖承以御營廳言啓曰本廳哨官兪彦志身病甚重勢難察任改差何如傳曰允
정조 15년
李祖承以御營廳言啓曰本廳哨官兪彦志改差代加設哨官濟州出身韓繼休陞實之意敢啓傳曰知道
정조 15년
辛亥五月初五日辰時上御重熙堂右承旨入侍稟事閣臣司成同爲入侍時右承旨柳文養假注書鄭尙愚記事官洪樂游徐有聞檢校直提學徐浩修檢校直閣李晩秀直閣徐榮輔司成成種仁以次進伏訖上曰左副承旨入侍賤臣承命出傳左副承旨洪義榮進伏命讀公事書判付訖命文養書傳敎曰吏判勉出傳敎觀於今日正書入啓之本字句文勢如是錯誤其承書時不能審愼之罪不可無飭當該承旨爲先從重推考不爲仕進承旨許遞與未差之代政官牌招開政差出上曰經書條問講義當爲幾卷乎浩修曰當爲十餘卷綱目講義當爲七卷合爲近二十卷矣上曰綱目講義書進儒生已抄錄而果幾人乎種仁曰先爲抄錄者三十餘人而方與泮長更加抄錄矣上曰今則食堂諸生果無携貳之言乎種仁曰向日序齒卽非强使之也渠輩自有歸一之公論而爲之此後則當依前遵行矣上曰今見梁誠之文集凡例有釐改者矣卷之二曰奏議卷之三曰文旣曰奏議而又曰文有架疊之嫌故有書下者依此爲之可也其別號卽訥齋乎浩修曰然矣上曰此人非但爲文任有勞勩於國家文集之尙未刊行是欠事矣浩修曰聖敎誠至當矣上曰此人卽南原人則於南原不可無訥齋集板本自芸閣一本刋出下送本邑而飜刻似好矣浩修曰此是不可已之事矣上敎浩修曰卿於銓任每以不爲行公爲事年前都政時有十餘窠公然留窠之事此蓋不欲致意於銓任而然且近來銓堂以規避爲事先自卿勉出然後他人亦當勉出故果有除命矣浩修曰臣專昧政格且無料量恐有觸事生疣之慮是爲惶悶矣命退諸臣以次退出
정조 15년
行都承旨趙宗鉉坐行左承旨李祖承坐右承旨柳文養坐直左副承旨洪義榮坐右副承旨徐美修坐同副承旨李益運坐直注書李海隣仕直一員未差假注書鄭尙愚仕事變假注書李明淵仕
정조 15년
傳于李祖承曰軍士房承旨率邊將入侍
정조 15년
以江華留守洪秀輔啓本長寧殿端午祭身病猝重不得進參以預差陞實惶恐待罪事傳于洪義榮曰勿待罪事回諭
정조 15년
玉堂前望單子入之副校理李義鳳落點
정조 15년
以平安監司洪良浩狀啓受由上京守令令該曹催促下送事傳于趙宗鉉曰依狀請皆令當日下送後草記此外諸道上京守令亦令申飭下送後草記事分付
정조 15년
以吏曹參議李祖源牌不進罷職傳旨傳于趙宗鉉曰只推
정조 15년
別諭北伯義陵陵上石物修改處工役告完甚可幸也去丙寅則不若今番之精緻故旋卽動退而卿能詳知弊由除舊土用灰築至滿石而止中央封築處相距恰爲十五尺許云事事縝密良用嘉尙況卿也故專委重役使北路之民不知有陵役亦可謂一擧兩便此雖非每每援例之事道伯董工係是創有須以事例一通成置本道以爲徵信之資大抵古今異制全土與灰築間從今制政合事宜此一款亦須詳錄於新編事例定和陵文石二䨥長明燈二坐之執頉年久間因狀請護以銅匣所見果無礙眼之嫌耶義陵曲墻外附近樹木之蓊鬱者限數步略加除拓云亦果善爲年前故相鄭弘淳之奉命本道也封前樹木務令從便開廣矣卿能不待別諭隨時闊狹此等處足云卿知予心矣且聞改封築時例用甕家今役雖異於一新而事體則無輕重之別卿又能以油芚及白木遮日代用而此先朝封築獻陵也權用此例予亦於元陵改封築引以遵承卿之意見不謀而同者誠北民之幸後必仍爲定式卿意如何竝卽條列論理狀聞釋王寺興王之地所重自別曾聞國初有賜與田民而厥數皆過五百寺以富盛自鐵券漫漶之後尙稽一結一口之推給寺樣不如昔云今若田限幾結奴婢限幾口移劃則可以便當耶卿其商確事情於地方守令本寺僧統指一啓聞今番陵役當有賞典營在各年謄錄卽爲抄出謄出冊子以啓卿及擧行官吏裨校員役工匠姓名列錄別單陵官陵屬賞典前例亦爲考出以別單一體啓聞
정조 15년
傳于李益運曰坐直承旨入侍
정조 15년
趙宗鉉以司饔院監膳提調意啓曰鷹師貢人等呼訴內京貿山雉今已垂乏將無以推移封進云依前傳敎定式今日爲始各殿宮日下生雉以活鷄全數代封之意敢啓傳曰知道今年何乃晩稟此後差早代捧畿營準此
정조 15년
李祖承以兵曹言啓曰黃海道來六月七月當上番騎兵三十三名依下敎停番事分付該道帥臣處之意敢啓傳曰知道
정조 15년
李祖承以備邊司言啓曰安城工匠等自願挈居水原新邑者以公貨限二萬金許貸仍以區劃衙門及貸給年限論理草記事命下矣新接匠戶之勞來制産係是不可已之政而所貸公貨如欲取諸外藩則或涉煩擾且多浮費終不如自京軍門許貸之爲便宜京軍門之中惟摠廳管轄水原以管轄之營貨濟屬邑之民生事面旣甚正大況摠廳之近日收殺入庫者亦足以了得此箇應副以該廳樁貨二萬兩區劃水原府使之無邊貸給於挈居匠戶處而貸給之際或慮有疎虞之患必擇其稍實有根着者略干人作爲頭目有若懸保之例若其還報之規使渠輩限三年興利資生自甲寅爲始以十分一逐年備納於水原府自本府輸致於摠廳限十年了畢而每於年終水原府及摠廳各以輸納與捧上數爻報于備局俾無虧缺欠縮之患事分付該廳該府何如傳曰允
정조 15년
掌令金禧燮啓曰臣姿性庸愚見識空疎本不合於淸朝耳目之任而分外恩旨遽降於逖違之餘臣新從下土急於叩謝張皇出肅而第伏念臣以前大同道察訪方在解由未出中揆以格例何敢仍冒於臺次乎請命遞斥臣職答曰勿辭
정조 15년
柳文養啓曰掌令金禧燮一日再啓煩瀆退待物論矣敢啓傳曰知道
정조 15년
副校理尹光普箚曰伏以掌令金禧燮臣姿性庸愚見識空疎本不合於淸朝耳目之任而分外恩旨遽降於逖違之餘臣新從下土急於叩謝張皇出肅而第伏念臣以前任大同道察訪方在解由未出中揆以格例何敢仍冒於臺次乎引嫌而退解由未出則公格所拘不可强令行公請掌令金禧燮遞差取進止答曰省箚具悉處置事依施
정조 15년
辛亥五月初六日卯時上御重熙堂軍士房承旨率邊將入侍時行左承旨李祖承假注書鄭尙愚記事官洪樂游徐有聞白翎僉使安允奭法聖僉使趙宅鎭上土僉使吳泰旭以次進伏訖上命讀公事書判付訖上曰右承旨入侍出榻敎賤臣承命出傳右承旨柳文養進伏命書榻敎曰在外未肅拜玉堂許遞前望單子入之待下批牌招察任上曰邊將各奏職姓名可也允奭至階前奏職姓名訖上曰爾曾經守令乎允奭曰曾爲居昌府使矣上曰因何事遞歸乎允奭曰殿最居下矣上曰何年登科而加資亦在何年乎允奭曰甲戌年登科而昨年以公州營將陞資矣上曰今番則恪勤奉職可也宅鎭奏職姓名訖上曰今番法聖漕船之一時四隻致敗極爲怪駭其委折爾果聞知乎宅鎭曰未得聞知矣上曰漕運必着念擧行可也泰旭奏職姓名訖上曰鎭卒另加撫恤可也命退諸臣以次退出
정조 15년
辛亥五月初六日未時上御誠正閣右承旨與來待諸臣入侍時右承旨柳文養假注書鄭尙愚記事官洪樂游徐有聞直閣徐榮輔校理朴奎淳副校理尹光普副司果李義鳳前縣監鄭厚祚以次進伏訖上命讀公事書判付訖上曰莊陵誌增修之役何當告訖乎光普等曰有所出草者而姑未及就緖且臣等之所彙輯與李義鳳所撰體段各異不可不稟裁矣上命草本入之下覽訖上曰儒臣編摩者依誌體爲之李義鳳撰次者以紀年體爲之兩本有異各成一本後議定好矣光普曰誌體自別如疏章收議及閭巷歌謠若盡爲移謄則恐有煩雜之慮可考事蹟中撮其緊要入錄而如金誠一河緯地等上疏則不載於舊誌可以添入矣上曰大體此冊編輯所重在焉不可不難愼矣光廟辭敎中有予當其屯爾當其泰又有今日亂臣後日忠臣之聖敎此可見大聖人盛德至意則其在仰體之道事當歸美於光廟且旣命館閣之臣而撰輯則體段與等閒野乘大有異焉不可一依魯陵誌爲之事蹟之考出文字中語意務從謹愼婉轉委曲詳而不煩簡而不疎可也榮輔等曰臣等旣承聖敎曷敢不字字愼重以仰體聖意之萬一也哉上敎榮輔曰實錄考出本草出示諸臣而撮要編入可也命退諸臣以次退出
정조 15년
辛亥五月初六日申時上御重熙堂坐直承旨入侍時同副承旨李益運記事官李海隣洪樂游徐有聞以次進伏訖上命書傳敎曰近聞安城郡工匠等自願挈居水原新邑云渠輩子來之願不可拒却但安城之不如舊樣雖屬軫念處自朝家視之有何彼可居而此不可居之理乎於此益驗新治民産之漸開旺運還覺甚幸渠輩自願旣如此則所以勞其徠而制其業須有拔例措置之方可期櫛比富盛之效令備郞以此意言于左相以公貨限二萬金許貸於新接匠戶等處仍以區劃衙門及貸給年限論理草記待批下卽令政院下諭于畿伯及水原府使處仍命退承史以次退出
정조 15년
柳文養啓曰大司憲掌令一員未差執義李運彬持平洪彦燮李之聃俱在外掌令閔昌爀牌招啓辭未下監察茶時之意敢啓傳曰知道
정조 15년
傳于洪義榮曰慈宮患候旋卽向差藥房問安勿爲事分付
정조 15년
禁衛營啓目粘連礪山等邑稅船致敗穀物自宣惠廳覆啓蒙允本營納長興順天兩邑穀物段置宜無異同一體施行之意分付爲白乎旀他與穀物令各該衙門稟處爲白乎矣敗船粘目啓下後各衙門三日內次次修啓乃是定式今觀御營廳啓下日字則在於四月十九日而今日自戶曹始乃轉送臣營中間遲滯之至近一朔事未前聞大關後弊其委折査問戶曹當該堂上從重推考郞廳拿問處之該吏令攸司照律科罪何如判付啓當初戶曹之知委關輪示各營各衙門也本營耳亦獨爲拔去是隱喩如非該曹之見漏必是本營之做錯兺不喩事屬宥旨前皆命蕩滌則本營之違越法典有此循例回啓此何委折是隱喩以此以彼難免不審之責大將卿段施以該堂所請之罪名該郞汰去爲良如敎
정조 15년
辛亥五月初七日未時上御重熙堂左承旨入侍時行左承旨李祖承記事官李海隣洪樂游徐有聞以次進伏訖上命讀公事書判付訖命退承史以次退出
정조 15년
行都承旨趙宗鉉坐行左承旨李祖承坐右承旨柳文養坐左副承旨洪義榮坐直右副承旨徐美修坐直同副承旨李益運坐注書李海隣仕直一員未差假注書鄭尙愚仕事變假注書李明淵仕
정조 15년
藥房都提調洪樂性提調吳載純副提調趙宗鉉啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮調攝中氣候夜間何如臣等不任區區伏慮敢來問安竝此仰稟答曰知道慈宮氣候比昨益勝矣
정조 15년
洪義榮啓曰來十一日輪對日次而孝昌墓忌辰祭正日相値頉稟之意敢啓傳曰知道
정조 15년
洪義榮啓曰自明日至初十日國忌齋戒正日十一日孝昌墓忌辰祭正日相値視事頉稟之意敢啓傳曰知道
정조 15년
洪義榮啓曰來十一日朝參日次而孝昌墓忌辰祭正日相値頉稟之意敢啓傳曰知道
정조 15년
柳文養啓曰大司憲掌令一員未差執義李運彬持平洪彦燮李之聃俱在外掌令閔昌爀未肅拜監察茶時之意敢啓傳曰知道
정조 15년
徐美修啓曰藥房都提調洪樂性提調吳載純副提調趙宗鉉爲承候來待矣傳曰入侍
정조 15년
洪義榮啓曰判府事李福源左議政蔡濟恭爲承候來待矣傳曰入侍
정조 15년
洪義榮啓曰時原任閣臣爲承候來待矣傳曰入侍
정조 15년
洪義榮以景慕宮都提調意啓曰太常櫻桃今方薦新於本宮而宮苑櫻桃成熟尙遠待爛熟薦新之意敢啓傳曰知道
정조 15년
李祖承以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 15년
辛亥五月初八日卯時上御誠正閣藥房入診時原任大臣閣臣承候入侍時藥房都提調洪樂性提調吳載純副提調趙宗鉉同副承旨李益運記事官李海隣假注書鄭尙愚記事官洪樂游徐有聞判府事李福源左議政蔡濟恭檢校直提學徐浩修原任直提學李秉模朴祐源原任直閣徐鼎修鄭東浚檢校直閣李晩秀原任直閣尹行任直閣徐榮輔檢校待敎沈象奎醫官金光國李翊臣李敬培張宅祚李惟鑑以次進伏訖樂性等曰聖體若何上曰一樣矣樂性等曰王大妃殿氣候何如上曰一樣矣樂性等曰伏承藥院問安批旨惠慶宮患候比昨益勝爲敎臣等伏不勝欣忭之至目今諸節若何上曰似水泡腫類而初不大段連付牛糞膏已至向差今日則又付杏仁蠟油幾乎復常矣樂性等曰寢睡水剌之節何如上曰別無損節矣樂性等曰慈宮靜攝中聖候不瑕有損醫官待令診察何如上曰不必診察矣樂性等曰慈宮患候雖已向差臣等問候不可不逐日爲之矣上曰明日則問安而伊後不必連日爲之矣上曰今番甘霈尤爲奇異正値移秧之時四野均洽仍又日氣調和可謂雨暘適中矣予御極以後爲民農宵旰之念何時少弛而至於今年自古云云故一雨一暘正是關心今則甘澍旣洽三農慰滿且見各道狀本則麥農亦已登稔自此民心可以安樂矣樂性等曰今年兩次雨澤不但以喜雨論雖謂之嘉祥可矣此實我聖上誠意克篤天心冥應得之方寸之內有此盈尺之雨臣等則以爲非徒今年之有秋可期周家屢豐之慶矣上曰醫女事不可無變通之道矣設置醫女之法所重在焉而今番診察時見之則其中一名略解向方餘外全不成樣且醫書講近不肄習云此豈可謂醫女而待令於莫重之地乎此乃渠輩則厭避又自藥院任意頉給而然其可成說乎提調詳量變通之道申明定式可也命藥房先退濟恭曰臣適有愚見敢此仰達矣太學食堂之無問貴賤一例序齒聖朝一視之政臣實欽歎蓋天子之元子猶可與凡民序齒班名與庶名雖有貴賤較視於元子與凡民其等級之尊卑不啻霄壤而元子之所行者以班名而恥行之揆以禮意寧不乖當夫朝廷之上以才爲主庶類而果有才則枳而錮之有非天所以生才之意國俗之累百年因循臣常非之況儒生序齒豈不以爲當行之事而第家中嫡庶自有等威亦不可使之紊亂王都所居之人自爾有所知識且嫡家未必受侮恐無他慮而至若遐方則以太學序齒之故家中分義謂可以紊亂無妨則其弊有不勝言此一款一番明諭使之分曉朝廷與私家之各有定限恐不可已矣上曰天子元子之於凡民俊秀其等如霄壤其禮在上古此則固尙矣我國專尙禮義儲貳之齒于學也生進諸儒分明倫堂東西庭以齒列行則儲貳入門讓于齒然後始升堂受學在其時一名與否未嘗有區別之擧獨於食堂到記有此因循之謬規卽此食堂序齒之用入學例夫孰曰不可向於儒生講日因言端適有申諭於泮長者其後聞已通同序齒諸生之知禮誠可喜今筵卿奏亦甚恰好學校自學校家庭自家庭若或引此援彼致有爭端則惟今正百年流習之好意反爲爲弊之資者豈成說以此擧條自廟堂知委中外俾各禮以接之分以自持共享和泰之福則豈不誠美哉竝以此意知之可也出擧條濟恭曰海西人命之三月被燒五月始登聞自上有査問之命故發關於該道臣矣見其報來卽非守令之遲滯乃是道臣之不卽馳啓也人命被燒至於七人則何等驚念且朝家之前後申飭不啻申明而爲道伯者如是稽忽誠可駭然而遞易亦屬當念矣上曰事甚慢忽而迎送旣可悶且其爲人雖疎闇似不貪濁問備雖輕矣而有難輕遞矣濟恭曰下敎誠至當矣命退諸臣以次退出
정조 15년
都承旨未差行左承旨李祖承坐右承旨柳文養坐左副承旨洪義榮坐直右副承旨徐美修坐同副承旨李益運坐直注書李海隣仕直一員未差假注書鄭尙愚仕事變假注書李明淵仕
정조 15년
洪義榮啓曰藥房都提調洪樂性提調吳載純副提調趙宗鉉爲承候來待矣傳曰入侍
정조 15년
洪義榮啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰日親行望拜禮何以爲之乎敢稟傳曰明日望拜禮當詣皇壇爲之以此知悉
정조 15년
洪義榮啓曰皇壇望拜禮時齋宿處所以何處爲之乎敢稟傳曰春塘臺當從便爲之侍衛除之該房取考前例擧行
정조 15년
洪義榮啓曰皇壇望拜禮時九卿當爲進參而工曹判書尹坊以其實病連呈辭單無以備員何以爲之敢稟傳曰呈辭人許遞今日政差出待下批牌招淸齋
정조 15년
洪義榮啓曰明日皇壇望拜禮時侍臣當爲備員除在外外未肅拜人員竝卽牌招以爲淸齋之地何如傳曰在外未肅拜人竝許遞
정조 15년
李祖承啓曰頃因備局啓下草記法聖倉漕船致敗地方官泰安縣監申相文邊將安興僉使李彦豐罷黜傳旨捧入而取考大典通編則沿邑護送條以護送時不用心致敗者邊將所管之內邊將罷黜無邊將邑則地方官罷黜載錄矣安興鎭旣在泰安地方則該縣監論罪一款自當勿論泰安縣監申相文罷黜原傳旨中付標何如傳曰允
정조 15년
以吏曹草記傳于徐美修曰扶安倅旣稱時在鄕廬豈可等待其上來乎至於安東倅亦已準瓜云不必更爲下送此兩邑守令竝改差今日政差代扶安係是弊邑難治拔例擇差待下批催促下送嘉山倅聞其親病勢難離捨旣異於他家人揆以惠養之政又宜令其子在官養其親近道守令今日政相換事分付
정조 15년
以安東府使望筒傳于徐美修曰以大處也故使之擇擬則以衆所共知篤老癃病及纔已僨歸者殆若窮搜强覓以類聚擬然此不近於玩弄乎駭然云云猶屬歇後此望筒勿施更爲擬入吏曹判書徐浩修爲先越俸五等參政雖與長堂之主管有異目見礙眼之擧隨以噤口參判朴祐源從重推考
정조 15년
有政吏批判書徐浩修參判朴祐源進參議李祖源牌不進左副承旨洪義榮進以洪檢爲大司憲李敬五爲大司諫李思祚爲執義洪彦喆爲司諫李祉永權儐爲掌令李日運李尙友爲持平金熙采爲獻納趙得永金孝建爲正言李太亨爲修撰趙宗鉉爲工曹判書閔鍾顯爲刑曹參判李德懋爲司饔主簿李福潤爲扶安縣監金魯永爲安東府使尹範敍爲宣川府使嘉山郡守金魯成金川郡守徐直修相換
정조 15년
兵批判書金文淳進參判閔台爀病參議李夔入直參知孟至大病右承旨柳文養進以呂從周爲安興僉使李泰郁爲平薪僉使副護軍金禧燮副司直柳戇副司果尹致性金翰東廣坪權管單金就燮
정조 15년
傳于洪義榮曰程途比嘉山雖稍近其弟今政纔移近地則又忽以乃兄擬於安東者果何委折稍近之故雖已點下銓官事極爲未安吏曹判書徐浩修從重推考
정조 15년
辛亥五月初九日辰時上御誠正閣藥房承候入侍時藥房都提調洪樂性提調吳載純副提調趙宗鉉記事官李海隣洪樂游徐有聞檢校直提學徐浩修檢校直閣李晩秀直閣徐榮輔檢校待敎沈象奎以次進伏訖樂性等曰夜間聖體若何上曰一樣矣樂性曰王大妃殿氣候何如上曰一樣矣樂性等曰惠慶宮患候諸節尤有差勝之效乎上曰昨日牛糞膏連付四十餘次而夜間則付糯米飯今則比昨尤爲差勝誠不勝欣幸矣樂性曰症候凡節幾臻快復區區懽忭不可勝達矣第伏念連日過用聖慮玉體不瑕有損今此入侍雖非請診而醫官旣已待令於外使之入診好矣上曰別無所損不必入診矣樂性曰元子宮氣候近得何如上曰連得好過矣樂性曰伏想凡節益復岐嶷下情實不勝懽忭矣上曰前則每喜抱於人近來每喜出遊又見老人則尤不勝其喜向日百歲老人所給葫蘆至今愛貴以是爲戲具矣樂性曰凡節如是夙就尤極喜幸矣上曰慈宮患候今旣向差藥房問候不必連日爲之今日卿須早爲出去明日則不必入來矣樂性曰臣自力則足可入來患候雖已向差旣忝保護之地只以承候爲少伸微忱則快復常度之前何可不入來乎上曰慈宮每以卿之連日入來亦用爲慮慈敎旣如此此後不必入來矣上敎載純曰牛糞膏用黑牛糞則爲好云故典牲署黑牛喂置於司僕寺取其糞而用之今則果已責效此牛則宜令放牧卿旣帶本寺提調自本寺分付典牲署卽爲放牧可也樂性曰臣之引年之請向已仰請於前席而聖敎以姑俟爲敎臣自聞此敎心竊欣企六月以後則臣當退去矣上曰卿試思之一番捨卿之後如卿風度誠不易得且卿可謂台座福星豈可遽然聽許乎樂性曰臣之區區微忱亦豈有一朝告退之心而第老人筋力有不可知臣之至願亦是殿下之所洞燭顧今國勢鞏固時和歲豐當此之時如臣衰朽不退何爲伏願特念矜念焉上曰卿之至願予非不知而遽然許退安得無悵然底心耶樂性曰雖於休退之後若有入侍之命則雖逐日入來何敢言勞乎上曰一番休退之後卿之名不復在於朝籍此豈非悵然者乎樂性曰朝籍則名雖不在區區戀闕之忱何可少弛臣若有一分可强之道聖敎如是縷縷臣何敢一向冒煩而不知止乎臣之退歸之期惟以六月爲望矣浩修曰今朔爲始當爲儲窠而郡守以上窠內職中可擬之人每患苟艱依近例勿復啓請限都政純三望竝以外任擬入雖値口傳時亦爲勿拘何如上曰依爲之出擧條命書傳敎曰政官牌招開政命退諸臣以次退出
정조 15년
辛亥五月初九日午時上御重熙堂左承旨入侍時行左承旨李祖承記事官李海隣洪樂游徐有聞京畿監司徐鼎修以次進伏訖上命書傳敎曰更思不可不齋宿矣慈候雖已向差勢難離次經宿明日皇壇望拜禮傳敎置之上曰提調入侍出榻敎賤臣承命出與提調吳載純偕入進伏上曰醫女事誠萬萬駭然矣待令法意所重何如而近來全不勸課以醫書則初不肄習以脈法則不識向方試以今番診察時見之惟福尙一名粗解向方而其餘則皆不成樣莫重待令之地決不可若是疎虞駭然云云猶屬歇後況上奉殿宮係關診察之節如是疎忽揆以國體與事面寧容如是卿須各別申飭俾有實效可也載純曰莫非臣不能檢飭之致今番診察之時醫女無一成樣致勤飭敎實不勝惶悚之至矣上曰俄有首醫率諸醫女持講冊待令之命矣果已待令耶載純曰皆已備待於閤外矣上曰竝招入可也首醫金孝儉等率醫女以次入庭上曰提調爲監試首醫爲參試使之進講可也醫女等以次進講訖上曰其中能誦之類令戶曹各給布一疋此後則使各該訓上定爲年限各別勸課而如有限內不能成就者則訓上當有別般嚴治之道此意各別申飭大抵近來頉給之類甚多其中安知無奸僞乎頉給之中如有可合還屬而足可成才者使之還屬各別勸奬而如是申飭之後如或又復如前則本廳針醫廳首醫當各別重治竝以此意一體嚴飭可也鼎修曰今番連得甘霈之後畿內麰麥之受病者擧皆蘇醒有食實之望而第其中山峽六七邑以其沙石之地秋麰未免失稔邑牒民訴皆以租粟間代納爲請矣目下事勢有難以本色竝督容俟兩麥出場臣當與各其邑守宰參以民情緩急較其石數多寡量宜代捧後待明年麥秋還作本色恐合事宜故適因言端敢此仰達矣上曰依爲之出擧條命退諸臣以次退出
정조 15년
辛亥五月初九日午時上御重熙堂右副承旨入侍時右副承旨徐美修假注書鄭尙愚記事官洪樂游徐有聞以次進伏訖上命讀公事書判付訖命書傳敎曰保護重地係關診察之節其爲所重何事不然而內殿診察醫女主之向因都相筵奏雖知勸課之怠忽今番診察時招見諸醫女僅有一名略解向方餘皆全不成樣揆以事體不可但以駭然言此前此藥院之臣不能檢飭之致若復任其如前則其爲疎虞莫甚於此況上奉殿宮而不能備待入侍醫女寧有如許國體乎昨今筵席已有特敎而須有別般申飭可責來效案付待令醫女講醫女中足可勸奬成就者各別肄習定年限限內終不成才該訓上醫官草記勘罪該醫女照法嚴治時在不似之類一倂査出還送本土此後抄定之法令內醫院修復舊制申明定式論理草記大抵近來頉給之啓目頻仍奸僞必在其中亦令限年溯考可合還屬者還屬如是之後其效蔑如則提調除遞無常雖難一一處分當該本廳及針醫廳首醫考其仕進月日亦當隨現重治一體嚴飭以此傳敎揭板兩廳醫官直所上曰大司成入侍賤臣承命出與大司成李時秀偕入進伏上曰講義書進儒生抄錄者幾人乎時秀曰六十餘人矣上曰其中有一七十八歲老儒云年老之人何以考閱冊子而書之乎時秀曰卽是進士崔翼運而以爲自來善於繕寫生此聖世覩此盛事雖老必欲書之若不抄錄則似當有向隅之歎故果使書進矣上曰尊經閣所藏書籍中多有儒生所書諸生輩亦果知之乎時秀曰果皆知之而至於此冊卽是御製條問與他冊尤有別焉故諸生抄錄者外多有聞風而來者而冊子已皆分授以晩後得聞未能預參擧皆觖望而歸矣第伏念旣欲正書則預知筆法之工拙然後可以完成而工拙無以預知此爲難處矣上曰如欲預知必須先試此無異於取才事面似如何旣是講義條問則使各條對成編以進則非但筆法工拙自可知之其文識高下亦可知之是爲兩便矣時秀曰此與抄啓文臣講義條對無異實是無前之盛擧諸生輩必當聳動而莫不以爲榮幸矣命退諸臣以次退出
정조 15년
行都承旨洪明浩坐直行左承旨李祖承坐直右承旨柳文養坐左副承旨洪義榮坐右副承旨徐美修坐同副承旨李益運坐注書李海隣仕直一員未差假注書鄭尙愚仕事變假注書李明淵仕
정조 15년
藥房提調吳載純左副承旨洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮調攝中氣候何如臣等不任區區伏慮敢來問安竝此仰稟答曰知道慈殿氣候一樣慈宮氣候比昨益勝矣
정조 15년
李祖承啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 15년
柳文養啓曰大司憲洪檢執義李思祚掌令李祉永權儐未肅拜持平李日運李尙友在外監察茶時之意敢啓傳曰知道
정조 15년
李益運啓曰卽者修撰李晴以其親病呈單徑出原單以齋日留院矣所當直捧禁推傳旨而此與無端徑出有異推考警責何如傳曰允
정조 15년
以忠淸水使金明遇啓本漕船致敗領運差使員法聖僉使申暹護送差使員平薪僉使史廷煥等罪狀令攸司稟處事傳于洪義榮曰漕船事體與稅船判異而一時數隻臭載尤有關於後弊故雖有敗船處地方官等勿罷之新式今番則不可膠守新式特竝勘罷而在該閫奉行朝令之道當一遵新式請勘可也觀此狀辭依舊請令攸司稟處者大是不察且於敗船地方守令邊將則無論攸司稟處與決杖決棍初不擧論似此不難之事令初違式若此當該捧納承旨從重推考該帥臣亦爲從重推考此啓本還下送使卽改修正上送而備局草記及批旨後錄下送
정조 15년
辛亥五月初十日辰時上御重熙堂藥房承候入侍時提調吳載純左副承旨洪義榮記事官李海隣洪樂游徐有聞檢校直閣李晩秀直閣徐榮輔檢校待敎沈象奎以次進伏訖載純等曰夜間聖體若何上曰一樣矣載純等曰王大妃殿氣候何如上曰一樣矣載純等曰惠慶宮患候諸節昨日以後尤有差勝之效乎上曰凡節比昨益勝矣上曰以醫女事前後筵敎不啻縷縷且有昨日傳敎卿其各別申飭俾有實效可也載純曰上奉殿宮莫重保護之地醫女之不能成樣誠爲未安臣謹當另加檢飭期有成效矣命書傳敎曰承旨前望單子入之待下批牌招察任命退諸臣以次退出
정조 15년
行都承旨洪明浩坐行左承旨李祖承坐右承旨柳文養坐直左副承旨洪義榮坐右副承旨徐美修坐同副承旨李益運坐直注書李海隣仕直一員未差假注書鄭尙愚仕事變假注書李明淵仕
정조 15년
洪義榮啓曰藥房提調吳載純副提調洪明浩爲承候來待矣傳曰入侍
정조 15년
李祖承以都摠府言啓曰今日入直內三廳武兼禁軍及軍兵等當爲中日習射而孝昌墓忌辰祭正日相値不得爲之之意敢啓傳曰知道
정조 15년
柳文養以刑曹言啓曰依下敎鄭相弼趙得良等處被打人義禁府羅將白弼齡傷處使月令朴慶燁詳細看審則左膝下血癡作痂處略有痕損其他被打云者竝無色變浮高處則囚待辜限今無可論而掖屬輩醉拿毆人前後飭敎之下冒犯之罪在所懲勵鄭相弼趙得良竝自臣曹照法勘放之意敢啓傳曰知道化外之民不可尋常處之趙得良降定訓局軍嚴棍爲良民後草記萬一不能嚴束該大將難免重勘以此分付鄭相弼不過脅從嚴加照律懲治放送可也
정조 15년
辛亥五月十一日卯時上御重熙堂藥房承候入侍時提調吳載純副提調洪明浩記事官李海隣洪樂游徐有聞檢校直閣李晩秀直閣徐榮輔檢校待敎沈象奎以次進伏訖載純等曰夜間聖體若何上曰一樣矣載純等曰王大妃殿氣候何如上曰一樣矣載純等曰惠慶宮患候諸節夜來更何如上曰諸節比昨日益有差勝之效矣載純等曰連日過用聖慮玉體不瑕有損臣等伏不勝憂慮之至醫官皆已待令使之入診何如上曰不必入診矣命退諸臣以次退出
정조 15년
辛亥五月十一日酉時上御重熙堂坐直承旨入侍時同副承旨李益運記事官李海隣洪樂游徐有聞以次進伏訖上命書傳敎曰觀此狀辭兩次甘雨得有霑潤之益云言念民事千幸萬幸輪行之疾雨後亦果寢止乎只曰村閭景色之漸紓而不槪及於病之有無泛忽甚矣令廟堂申飭箕伯處海西則雨澤狀啓及農形狀啓逐日或日再登徹添一酬應民事之續續得聞非不慰思而纔見一二邑雨澤又見一二邑農形相距皆不過傍近有何彼此同異之可言乎近於陳陋亦涉屑越不緊登聞徒疲撥騎此正過猶不及亦令申飭海伯處又命書傳敎曰除拜多日尙不出肅何也觀於其弟之連日赴公親病之向差可知然猶逗遛極爲駭然安東府使使之待朝辭朝仍令嚴飭赴任命退諸臣以次退出
정조 15년
洪義榮啓曰自明日至二十一日視事頉稟之意敢啓傳曰知道
정조 15년
柳文養啓曰合辭闕啓已至多日事甚未安除在外外未肅拜人員竝卽牌招何如傳曰允
정조 15년
洪義榮啓曰藥房都提調洪樂性提調吳載純副提調洪明浩爲承候來待矣傳曰入侍慈宮患候今已向差自明日承候勿爲之可也
정조 15년
以掌令李祉永正言金孝建趙得永牌不進罷職傳旨傳于柳文養曰只推
정조 15년
傳于李益運曰同副承旨入侍
정조 15년
以監軍單子傳于李祖承曰兵曹郞廳之代令該曹口傳差出
정조 15년
吏曹口傳政事以趙鎭井爲兵曹佐郞
정조 15년
洪明浩以吏曹言啓曰本曹參議今當差出而前望中無故之人只有二人以二望擬入之意敢啓傳曰知道
정조 15년
有政吏批判書徐浩修參判朴祐源進參議未差行都承旨洪明浩進以李洪載爲吏曹參議李龜雲金翰東爲副修撰呂善亨爲左尹奇彦鼎爲右尹韓致應爲典籍前監牧官白成一今加通政加資事承傳
정조 15년
兵批判書金文淳參判閔台爀參議李夔病參知孟至大入直進行左承旨李祖承進副護軍崔烜李運彬閔昌爀副司直尹坊韓用龜尹行元李尙度李之聃洪彦燮副司果鄭來百權漢緯
정조 15년
洪明浩以弘文館言啓曰新除授副修撰李龜雲時在慶尙道禮安地金翰東時在安東地經筵入番事緊請竝斯速乘馹上來事下諭傳曰依啓
정조 15년
洪明浩以內醫院言啓曰案付待令醫女講醫女中足可勸奬成就者各別肄習定年限限內終不成才該訓上醫官草記勘罪該醫女照法嚴治時在不似之類一竝査出還送本土此後抄定之法令內醫院修復舊制申明定式論理草記事命下矣案付待令醫女講醫女定年限勸奬限內終不成才者該訓上該醫女勘治事及時在不似之類査出還送本土事臣等謹當依下敎奉行而至於抄定之法取考大典通編有曰惠民署醫女中擇其年少聰慧者敎誨醫女每朔三次考講合計劃多者論賞或內局醫女有闕則陞補此蓋今所謂將來醫女而內醫女抄定之舊制也將來醫女之名設置已久選差之法漸不如前其中可合者絶少故內醫女補闕之際泛取他司之針婢以難曉解之書遽督不肄習之人近來女醫之鮮能成才專由於此今欲使內醫女能通術業則莫如嚴飭該署另擇將來醫女如式勸課期於成就內醫女有闕提調備二員醫官全數齊會而將來醫女一一招見極擇其面貌之豐厚言動詳愼資品之聰敏者塡補其闕則宜無不似之類混選之弊且將來醫女旣是內醫女陞補之階梯則其所抄擇尤不可不廣且詳以盡搜才之方有闕充補之時本署醫女及工曹尙衣院兩衙門針線婢一齊聚會於本署該提調親見極擇而差定使之專意講習則儲養有素抄定必精而庶有成效以此定式施行何如傳曰允
정조 15년
洪明浩以內醫院言啓曰臣等招見本院講醫女時在者則其中桂蟾菊花蓮深今伊等四名不合於內醫女故卽爲除案還送本土矣其代宜卽充補而見今將來醫女及工曹尙衣院針婢全不成樣無以選補令該署將來醫女頉給之類限年査出還屬本署後各別精擇以爲補闕之地本院頉給醫女蓮花秋香再蓮梅月海蟾日愛杏花月下仙宗蟾丹蟾等十名內蓮花秋香再蓮梅月海蟾等五名先使現身則俱無可堪還屬者竝爲移屬工曹而其中梅月一名病狀沈痼不可供役京司故亦爲還送本土之意敢啓傳曰知道
정조 15년
李祖承以兵曹言啓曰依下敎內醫院首醫金孝儉副首醫金光國竝拿入前仕醫女不謹査出屢日遲滯拘於顔私終是㭺置委折嚴加査問則金孝儉等所供內以爲前仕醫女去處次次探問五名現出其餘五名內三名除役旣久皆已下鄕云二名頉役屬耳亦且年少故多般査問則或稱下往近畿當日現出或稱下去本鄕定日捉來云連爲査實之際自致遲滯而矣身等雖甚愚迷特敎之下何敢拘於顔私自犯死罪而不卽査得屢日稽滯之罪萬死無惜云矣雖以渠等所供觀之實有不善査出之罪而多般覈實似無顔私掩置之跡爲先捧供以入之意敢啓傳曰莫非都提調提調不能嚴飭之致渠輩何足責分揀放送可也
정조 15년
李祖承以兵曹言啓曰依下敎前仕內醫女未現出三名妓夫等一竝捉來終不自現委折嚴棍査問則捕校李仁夏所供內以爲醫女丹蟾免役率蓄矣日前伏聞前仕醫女之還屬不無暫時避免之計內局現出時以近畿下往納供今於棍問之後不敢一向隱諱果卽現出罪死無惜云捕校張鳳錫所供內以爲終蟾免役率蓄之後平日醫女等或問在京與否故以下鄕爲言矣前仕醫女聞方復屬而旣以下鄕爲言卽地現出恐爲添罪之端昨日曉頭下送本鄕使之還卽上來矣內局現出時果在本鄕定日率現納供今於棍問之下不敢隱諱一一直告而當初飾辭之罪萬死無惜云李仁夏之隱匿渠家稱往近畿張鳳錫之率蓄京中而聞令下送者究厥所爲俱極巧惡竝移送秋曹使之嚴刑定配丹蟾爲先移送秋曹待終蟾捉來一體遠地爲婢而至於月下仙査問其去處則曾爲崔致三爲名人率蓄云使之捉來矣其兄致福來告內同生弟致三年前物故而月下仙則己酉年下去本鄕更不上來云故又爲査問本縣邸吏則下去的實渠所目見云矣敢啓傳曰捕校所爲萬萬痛惡過齋後移送刑曹嚴刑西北遠地充軍該醫女二名分等遠惡絶島限己身爲婢而醫女謀避者刑推濟州地定配卽藥院不易之法典而兩妓所犯比之尋常謀避之罪不啻十倍在京尙不自現者嚴刑濟州爲婢知機稱以下鄕者他絶島嚴刑爲婢若有逃禍上京之弊則地方官長當卽其地定配以此嚴飭捕校之行惡雖曰匪今斯今特敎之下如是頑拒自有捕廳以來所未聞行首所任捕校等令兼察捕將過齋後捉來從重決棍可也
정조 15년
以兵曹草記內醫女匿置捕校棍問取招事備忘記藥院所重關係何如日前入診醫女差備待令時招致卄餘名抄定也全不成樣僅以二名使之待令寧有如許國體乎別下傳敎飭諭藥院申明肄習之舊典仍命謀避圖頉之類査出還屬草記則成命今至多日以數名之不得査出至有掌務官之奏對如許紀綱曾所未聞雖尋常妓物之刷還朝令之下不敢逾日況所重何如特敎何如則匿置京中致煩令兵判棍査之後始覈犯罪兩漢而所謂兩漢卽捕校也雖士夫與掖屬猶不敢頑悍乃爾如渠蟣蝨之賤所爲如此而身爲大將不能檢飭之罪烏可逭乎除拜之屬耳難以曲恕當該大將趙心泰亟施罷職之典
정조 15년
傳于李祖承曰訓將捕將待下敎出代訓將則都提調摠察捕將則左大將兼察
정조 15년
李祖承啓曰訓鍊大將以都提調摠察事命下矣在前如此之時或有都提調命招之例或有從事官發牌聽傳敎之規今番則何以爲之敢稟傳曰從事官發牌聽傳敎
정조 15년
李祖承啓曰右邊捕盜大將以左大將兼察事命下矣左邊捕盜大將趙圭鎭卽爲牌招聽傳敎何如傳曰允
정조 15년
李祖承以備邊司言啓曰惠廳堂上有闕代行副司直李秉模差下使之察任何如傳曰允